Podlitiek-onderhoude: Chairefoon bevorder filosofie in AfrikaansFoto: Giammarco Boscaro/Unsplash.com Opgestel deur die Podlitiek-span In hierdie episode van Podlitiek se onderhoudreeks gesels Paul Maritz en Daniel du Plessis met Hercules Boshoff en Hans Pretorius van die Chairefoon Inisiatief. Die Chairefoon Inisiatief is ’n organisasie wat hom beywer vir filosofie en filosofiese ontwikkeling in Afrikaans. Met die ope aanval wat daar op Afrikaans aan die nasionale universiteite in Suid-Afrika is, is daar al hoe meer druk op die beoefening van filosofiese denke in Afrikaans. Om daardie rede is die Chairefoon Inisiatief op die been gebring. In hierdie episode word Afrikaans as medium van tersiêre onderrig, en as medium van hoëvlak diskoers bespreek, juis met die fokus op hoe Afrikaans sonder enige staatshulp steeds op topvlak kan funksioneer, en selfs verder uitgebou word. Die episode begin met Hercules wat aan Daniel en Paul verduidelik hoe die naam van dié organisasie sy oorsprong by die Orakel van Delphi en die vader van Westerse Filosofie, Socrates, gekry het. Ná afloop hiervan, delf die vier sprekers dieper in die gedagte van filosofie in Afrikaans, en praat hulle oor die rol wat filosofie en filosofiese denke op ’n taal, maar ook op ’n nasie, kan speel. En waarom dit juis so belangrik is dat dit gekoester en uitgebou word. Die gesprek draai dan vlugtig by Onder die Bome, ’n nuwe inisiatief van POD Media, saam met die Chairefoon Inisiatief, wat eersdaags vir lesers van Maroela Media en luisteraars van Podlitiek beskikbaar gestel sal word. ’n Vlugtige kykie word ook gegee na wat reeds gedoen is ten opsigte van filosofie in Afrikaans, en wat ons uit die verlede kan neem om op voort te bou.